Kim Christiansen (DF), 2008-04-21:
I sidste folketingssamling fremsatte Dansk Folkeparti på baggrund af en række tilfælde, hvor bilister var stukket af fra færdselsulykker, beslutningsforslag B 64 om skærpelse af straffen for flugtbilister til ubetinget fængselsstraf og med mulighed for frakendelse af førerretten.
Et stort flertal i Folketinget støttede dette gennem den beretning, der efterfølgende blev afgivet.
Det var Venstre og Socialdemokratiet, De Konservative, De Radikale og Dansk Folkeparti.
Dels på baggrund af den beretning, der blev lavet, dels på baggrund af Rigsadvokatens redegørelse af 7. januar har justitsministeren så fremsat L 164, som vi behandler i dag.
Rigsadvokaten konkluderer i redegørelsen, at straffen i praksis er bøde i langt de fleste tilfælde, hvor bilister flygter fra en færdselsulykke.
Når man så læser lovforslaget, som vi behandler her i dag, er der nogle ting, som Dansk Folkeparti i hvert fald gerne vil have præciseret i det videre udvalgsarbejde.
Der står i bemærkningerne til forslaget, at når der er en ikke ubetydelig personskade, skal der som udgangspunkt idømmes en kort frihedsstraf med 10 til 20 dages fængsel.
Hvori består så skærpelsen?
Strafferammen er jo 1 år, hvis det er færdselslovens § 9, der er tale om.
Er det så ment som et minimum med de 10 til 20 dage, for hvis det er det, er det ganske fint for Dansk Folkepartis vedkommende?
Så må jeg sige, at det er lidt af en nyskabelse, at vi i lovgivningen begynder at vejlede domstolene om strafudmålingen.
Når vi ser på straffelovens § 253 i forslaget, foreslås det her at idømme en frihedsstraf på 2 til 3 måneder.
Det er der jo heller ikke nogen skærpelse i, for strafferammen er i forvejen 2 år.
Det er en skærpelse i forhold til det, der er praksis i dag, nemlig at man i de fleste tilfælde kun idømmer bødestraf, så på den måde er det en skærpelse.
Men så blander vi os jo stadig væk lidt i domstolenes arbejde.
Når der så også står i bemærkningerne til lovforslaget, at det fortsat bør være udgangspunktet, at der anvendes bødestraf ved flugt fra et uheldssted, hvis det viser sig, at ingen er kommet til skade - det er Rigsadvokaten, der anbefaler det her - eller at skaderne er af mindre betydning,
så spørger jeg mig selv: Kender en flugtbilist omfanget af skaderne, når han er flygtet, og hvem skal vurdere, hvad der er ubetydeligt?
Det vurderer vi ud fra nogle fysiske skader, men man kan jo også få nogle psykiske mén af at blive efterladt i en mørk vejgrøft.
Det er absolut Dansk Folkepartis mening, at der ikke skal laves disse sondringer imellem, om det er en alvorlig skade, eller om det er en mindre skade.
Det er intentionen om at flygte fra en ulykke, det er den, vi skal ind og straffe.
Det skal i hvert fald være en opfordring fra Dansk Folkeparti, at vi skal have det her bødekriterium helt ud af den her lovgivning og så have indført ubetinget fængsel i alle tilfælde samt - naturligvis frakendelse af førerretten.
Vi skal frem for alt evaluere, om domstolene lever op til deres ansvar og reelt skærper de straffe, der bliver udmøntet.
Så vi går meget positivt ind i det fortsatte udvalgsarbejde, men som sagt har vi også nogle spørgsmål, vi gerne vil have belyst, og det er jeg sikker på vi også vil få.